Gideon Samson

Gideon Samson (echte namme ûnbekend; De Haach, 17 febrewaris 1985) is it pseudonym fan in Nederlânsk skriuwer fan jeugdliteratuer en berneboeken. Syn wurk is twaris bekroane mei de Sulverne Griffel, en hy hat dêropta ferskate oare prizen wûn. Boeken fan Samson binne oerset yn it Dútsk, Deensk, Spaansk, Katalaansk en Frysk. Samson hat ûnder it pseudonym Menno Fernandes ek in kollumn skreaun yn 'e krante NRC Handelsblad.

Libben en karriêre
Jonkheid en oplieding
Gideon Samson waard yn 1985 berne yn De Haach. Hy studearre film- en tillefyzjewittenskippen, en dreamde der as jonge fan om proffuotballer te wurden. Syn mem wie ien fan 'e beide skriuwsters dy't publisearren ûnder de skûlnamme Abbing & Van Cleeff. 

Karriêre
Foar himsels keas Samson it pseudonym Gideon Samson, in kombinaasje fan syn wiere foarnamme en in optochte efternamme. Dêrmei wurdt ferwiisd nei twa foaroanmannen út 'e skiednis fan 'e Israeliten lykas beskreaun yn it bibelboek Rjochters: Gideon en Simson (Ingelske foarm: Samson). Neffens de auteur sels keas er Samson as efternamme ek mei it each op eventuële takomstige oersettings fan syn wurk, mei't syn eigen efternamme ûnútsprekber wêze soe foar net-Nederlânsktaligen.

Samson debutearre yn 2007 as skriuwer mei it berneboek Niks Zeggen!, dat yn 2008 de Flagge en Wimpel wûn. Yn 2010 waard er mei 25 jier, mei it boek Ziek, de jongste winner fan 'e Sulverne Griffel ea. In oar bekend boek fan Samson is Overspoeld út 2014, dêr't er it wier barde ferhaal yn ferteld fan Julius 't Hart, dy't ûnder de Aziatyske tsûnamy fan 2004 frijwilligerswurk ferrjochte yn Sry Lanka. 

Yn 2012 publisearre Samson de opsjochjaande jeugdroman Zwarte Zwaan, oer it fernimstige, dominante en manipulative famke Rifka Ravesteijn, dat it yn 'e holle kriget om har eigen begraffenis yn sêne te setten. Mei dy psychologyske skriller weefde de auteur ôf mei it romantyske klisjee fan it ûnskuldige bern. Foar Zwarte Zwaan wûn Samson yn 2013 foar de twadde kear de Sulverne Griffel. Ynternasjonaal wie it boek ek in súkses, mei't it troch de Internationale Jugendbibliothek keazen waard as in White Raven. Dêrmei kaam it op in jierlikse oanriedlist fan 250 titels te stean, keazen út in wrâldwiid oanbod fan mear as 10.000 boeken.

Njonken syn wurkpaad as skriuwer wie Samson ek in jier lang aktyf as kollumnist yn NRC Handelsblad. Hy skreau dêr op 'e efterside ûnder it pseudonym Menno Fernandes de kollumn De Scheids, wêryn't er syn ûnderfinings dielde as skiedsrjochter yn 'e legere difyzjes fan it Nederlânske amateurfuotbal. De stikjes ferskynden letter ek as in bondel by útjouwerij Podium. Yn 2014 hold Samson ûnder de titel Messen en Scharen Zijn Kindergevaren de jierlikse Annie M.G. Schmidtlêzing. Dêryn ferdigene er de stelling dat in berneboek allinnich goed is as it ek troch folwoeksenen wurdearre wurdt.

Wurk
 2007 – Niks Zeggen!
 2009 – Ziek
 2010 – Met Je Hoofd Boven Water
 2011 – Hoe Word Ik een Superheld?
 2012 – Zwarte Zwaan
 2014 – De Scheids (bondele kollumns, ûnder it pseudonym Menno Fernandes)
 2014 – Overspoeld (mei Julius 't Hart)
 2016 – Eilanddagen
 2017 – Alle Dieren Drijven (printeboek mei yllustraasjes fan Annemarie van Haeringen)
 2018 - Zeb. (mei tekeningen fan Joren Joshua (Leopold)) ISBN 978-90-258-7394-3
 2019 - Ik wil een paard (printeboek mei tekeningen fan Milja Praagman (Gottmer)) ISBN 978-90-257-7142-3

Prizen en nominaasjes
 jier priis resultaat kategory foar2008Flagge en Wimpelwûnbêste berneboekNiks Zeggen!2010Sulveren Griffelwûnbêste jeugdromanZiek2012IBBY Honour List (fan 'e IBBY)earfolle fermeldingbêste jeugdboek Met Je Hoofde Boven Water2013Gouden Listearfolle fermeldingbêste jeugdboek foar 12- oant 15-jierrigenZwarte ZwaanSulveren Griffelwûnbêste jeugdromanZwarte ZwaanWhite Ravenbeneamdien fan 'e bêste jeugdboeken (fan 'e Internationale Jugendbibliothek)Zwarte Zwaan2015Dioraphte Jongereinliteratuer Priisnominearrebêste jeugdboekOverspoeldGouden Listwûnbêste jeugdboek foar 12- oant 15-jierrigenOverspoeldWhite Ravenbeneamdien fan 'e bêste jeugdboeken (fan 'e Internationale Jugendbibliothek)Overspoeld2017Flagge en Wimpelwûnbêste berneboekEilanddagen

Keppelings om utens
Offisjele webside fan Gideon Samson

Kategory:Nederlânsk romanskriuwer
Kategory:Nederlânsk berneboekeskriuwer
Kategory:Nederlânsk kollumnist
Kategory:Skriuwer fan wa't ien of mear wurken yn it Frysk oerset binne
Kategory:Persoan berne yn 1985